ORDE do 28 de xaneiro de 2019 pola que se establecen as normas de pesca nas augas continentais da Comunidade Autónoma de Galicia durante a tempada de 2019.
Consellería de Medio Ambiente, Territorio e Vivenda — III. Outras disposicións — 06/02/2019

Os artigos 46 e 47 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio) recollen a obriga da Administración de adoptar, mediante unha orde anual, as normas xerais de pesca fluvial de distintas especies ictícolas e dos demais seres vivos que habitan as augas continentais de Galicia.
Neste sentido, establécense nestes artigos os contidos mínimos das normas xerais que deben figurar na orde, así como épocas hábiles, tamaños mínimos das especies e as cotas de captura, tipos de engado que se empregarán con cada especie e as modalidades de pesca permitidas, e prevese, así mesmo, a súa aprobación pola persoa titular da Consellería de Medio Ambiente, Territorio e Vivenda e a súa publicación no
Diario Oficial de Galicia
.
En virtude do anterior, en concordancia co disposto no artigo 27.15 do Estatuto de autonomía, e en uso das atribucións que me confire a Lei 1/1983, do 22 de febreiro, de normas reguladoras da Xunta e a súa Presidencia,
Artigo 1. Normas para a pesca do salmón
1. Períodos hábiles.
a) Coutos da Pontenova (lotes 1, 2 e 3), Betanzos, Celeiro, A Frieira, Pontevea, Salmeán, Santeles, Sinde e Ximonde: do 1 de maio ao 31 de xullo. Poderá adiantarse o remate da tempada en función das cotas de captura que se establecen máis adiante. Nos coutos do río Ulla antes sinalados, logo do remate da tempada de salmón unicamente se expedirán permisos de pesca sen morte.
b) Couto de Monteporreiro: do 1 de maio ao 30 de xuño. Finalizada a tempada de salmón non se expedirá ningún outro tipo de permiso.
c) Coutos do río Eo compartidos con Asturias (lotes 4 e 5 da Pontenova, lotes 2 e 3 de San Tirso e lotes 4 a 9 de Abres; no sucesivo, río Eo compartido): do 1 de maio ao 15 de xullo.
d) Outras masas de auga: non se autoriza a captura do salmón.
2. Dimensións mínimas e cotas de captura.
a) Para os efectos do disposto no artigo 20 da Lei de pesca fluvial e no 71 do seu regulamento, fíxase unha dimensión mínima de 40 cm. No río Eo compartido a dimensión mínima fíxase en 45 cm.
b) Cota de captura por persoa e xornada: un exemplar.
c) Cotas anuais de captura: 5 exemplares no río Lérez, 5 no río Mandeo, 15 no río Masma, 8 no río Miño, 10 no couto de Salmeán e 50 no río Ulla. No resto dos coutos autorizados no río Eo non se establece cota anual de captura.
3. Engados.
a) Engados artificiais autorizados: mosca artificial, culleriña e peixes artificiais ou semellantes.
No río Eo compartido, a partir do 1 de xuño prohíbense a culleriña, o devón e mais os peixes artificiais e semellantes. A partir do 16 de xuño só se permite a mosca artificial.
b) Engados naturais autorizados: miñoca e quisquilla. Só se poderán empregar con anzois de dimensións maiores ou iguais aos que se sinalan no anexo I desta orde.
No río Eo compartido, a partir do 16 de xuño prohíbense os engados naturais.
4. Prescricións especiais para as capturas de salmón.
As capturas accidentais, as capturas fóra da tempada hábil, as capturas de exemplares de dimensión menor que a mínima e mais as capturas en tramos de pesca sen morte terán que ser devoltas á auga con rapidez, mantendo o peixe na auga mentres se libera do engado e podéndose valer dunha sacadeira, pero nunca deberá ser suspendido verticalmente suxeitándoo polo rabo e, de ser preciso, procederase a cortar a sedela para liberar o peixe.
En todos os salmóns capturados se comprobará a existencia de micromarcas magnéticas na cartilaxe nasal no momento de seren precintados e guiados.
Dado que os salmóns micromarcados proceden das repoboacións efectuadas pola Administración galega ou por outras administracións españolas ou estranxeiras, débense recuperar as micromarcas mediante a extracción do fragmento da cartilaxe nasal en que se atope a citada micromarca magnética. Nestes casos, deberase prestar a colaboración necesaria e permitir a permanencia do salmón no centro de precintaxe o tempo necesario para a recuperación da micromarca magnética propiedade da Administración autora da repoboación.
Artigo 2. Normas para a pesca do reo
1. Períodos hábiles.
a) Coutos de Betanzos, Celeiro (lotes 2 e 3), Noia, Noval, Ombre, Padrón, Ponte Arnelas, A Ponte do Porto, Ribeiras, Segade, Traba, Viveiro (lotes 2 e 3) e Xuvia: do 1 de maio ao 30 de setembro. No couto de Ponte Arnelas, a partir do 31 de agosto unicamente se expedirán permisos de pesca sen morte.
b) Couto de Lambre: do 1 de maio ao 15 de setembro.
c) Río Eo compartido: do 19 de maio ao 15 de agosto.
d) Zonas de desembocadura (anexo do Decreto 282/2002): non se autoriza a captura do reo.
e) Outras masas de auga: do 1 de maio ao 31 de xullo.
2. Dimensións mínimas e cotas de captura.
a) Para os efectos do disposto no artigo 20 da Lei de pesca fluvial e no 71 do seu regulamento, fíxase unha dimensión mínima de 35 cm.
b) Cota de captura por persoa e xornada: 2 exemplares.
c) No río Eo compartido, a dimensión mínima é de 25 cm e a cota de captura é de 8 reos ou troitas por persoa e xornada.
3. Engados.
a) Engados artificiais autorizados: mosca artificial, culleriña, risco e peixes artificiais e semellantes.
b) Engados naturais autorizados: todos os engados naturais agás todo tipo de ovas de peixes e o peixe natural. Os engados naturais só poderán empregarse con anzois de dimensións maiores ou iguais ás que se sinalan no anexo I desta orde.
c) Prescricións especiais para engados artificiais nas masas de auga salmoneiras do anexo III, incluídos os coutos de salmón: a culleriña terá un tamaño máximo de 6,5 cm medidos entre a argola superior e a curvatura do anzol.
d) Prescricións especiais para engados naturais nas masas de auga salmoneiras do anexo III: queda prohibido o uso de engados naturais, agás para a pesca do salmón nos seus coutos.
e) No río Eo compartido, a partir do 1 de xuño prohíbense a culleriña, o devón e mais os peixes artificiais e semellantes. A partir do 16 de xuño só se permite a mosca artificial.
Artigo 3. Normas para a pesca da troita
1. Períodos hábiles.
a) Masas de auga salmoneiras do anexo III desta orde, agás río Eo compartido: do 1 de maio ao 31 de xullo.
b) Río Eo compartido: do 19 de maio ao 15 de agosto.
c) Masas de auga de reo do anexo IV desta orde: do 1 de maio ao 31 de xullo.
d) Cabeceiras de ríos de montaña do anexo V desta orde: do 1 de maio ao 31 de xullo.
e) Coutos de pesca intensiva: do 17 de marzo ao 30 de setembro.
f) Outras masas de auga: do 17 de marzo ao 31 de xullo.
g) Zonas de desembocadura (anexo do Decreto 282/2002): non se autoriza a captura da troita común.
h) Nos coutos con convenio cunha entidade colaboradora, prolongarase a tempada de pesca ata o 30 de setembro na modalidade de pesca sen morte nos termos recollidos no artigo 16 desta orde.
2. Dimensións mínimas e cotas de captura.
a) Para os efectos do disposto no artigo 20 da Lei de pesca fluvial e no 71 do seu regulamento, fíxase unha dimensión mínima de 19 cm con carácter xeral, sen prexuízo das normas específicas que se establecen neste mesmo artigo para determinadas masas de auga.
Cota máxima de captura por persoa e xornada: 6 exemplares, sen prexuízo das normas específicas que se establecen neste mesmo artigo para determinadas masas de auga.
b) Río Eo compartido: dimensión mínima de 25 cm e cota de 8 troitas ou reos por persoa e xornada.
c) Normas específicas en masas de auga do anexo VI: dimensión mínima 21 cm e cota de 4 exemplares por persoa e xornada.
d) Normas específicas en toda a masa de auga dos encoros dos anexos VII e VIII: dimensión mínima 23 cm e cota de 3 exemplares por persoa e xornada.
e) Normas específicas nos coutos de pesca: no anexo XI recóllense as dimensións mínimas e as cotas de captura específicas de cada couto de pesca.
f) Nunha masa de auga concreta non se poderá estar en posesión de troitas de menor tamaño que o autorizado, mesmo cando fosen pescadas noutro lugar, agás no caso de que se estea de paso, con todos os aparellos e engados recollidos e, se é o caso, as canas pregadas.
g) Nos ríos en que haxa troita e mais reo só se poderá capturar un número de pezas igual ao da cota da troita, sen que o número de reos supere a súa propia cota.
3. Engados.
a) Engados artificiais autorizados: mosca artificial, culleriña e peixes artificiais e semellantes.
b) Engados naturais autorizados: todos os engados naturais agás todo tipo de ovas de peixes e o peixe natural. Os engados naturais só se poderán empregar con anzois de dimensións maiores ou iguais ás que se sinalan no anexo I desta orde.
c) Prescricións especiais para engados artificiais nas masas de auga salmoneiras do anexo III, incluídos os coutos de salmón: a culleriña terá un tamaño máximo de 6,5 cm medidos entre a argola superior e a curvatura do anzol.
d) Prescricións especiais para engados naturais nas masas de auga salmoneiras do anexo III: queda prohibido o uso de engados naturais, agás para a pesca do salmón nos seus coutos.
e) No río Eo compartido, a partir do 1 de xuño prohíbense a culleriña, o devón e mais os peixes artificiais e semellantes. A partir do 16 de xuño só se permite a mosca artificial.
f) No anexo IX establécense as masas de auga en que se prohibe o engado natural a partir do 1 de xullo.
g) Outras prescricións especiais para engados naturais recóllense nos réximes especiais do anexo XIII.
Artigo 4. Normas para a pesca dos ciprínidos autóctonos
1. Períodos hábiles.
a) Masas de auga salmoneiras do anexo III desta orde: do 1 de maio ao 31 de xullo.
b) Masas de auga de reo do anexo IV desta orde: do 1 de maio ao 31 de xullo.
c) Cabeceiras de ríos de montaña do anexo V desta orde: do 1 de maio ao 31 de xullo.
d) Encoros do anexo VIII: todo o ano.
e) Outras masas de auga: do 17 de marzo ao 31 de xullo.
2. Engados.
a) Engados artificiais autorizados: mosca artificial, culleriña e peixes artificiais.
b) Engados naturais autorizados: todos os engados naturais, agás todo tipo de ovas de peixes e o peixe natural. Os engados naturais só se poderán empregar con anzois de dimensións maiores ou iguais ás que se sinalan no anexo I desta orde.
c) Con carácter xeral prohíbense aqueles engados e tamaños de anzol prohibidos para salmón ou reo na mesma masa de auga e no mesmo período.
d) Autorízase cebar as augas para a captura de ciprínidos nos encoros do anexo VIII. Esta ceba poderase realizar con engados vexetais ou pensos. Cando se trate de adestramentos e campionatos oficiais, poderase empregar o asticot con autorización expresa do servizo provincial de Conservación da Natureza correspondente.
e) Fóra da tempada hábil de salmónidos, nos encoros do anexo VIII e nos tramos autorizados todo o ano poderanse empregar anzois de calquera tamaño para a captura de ciprínidos con engados vexetais ou asticot, e quedan prohibidos outros engados.
f) Máximo de dous anzois por cana, con carácter xeral, para ciprínidos nos encoros do anexo VIII.
Artigo 5. Normas para a pesca da saboga (
Alosa fallax
)
1. Períodos hábiles.
a) Tramo do río Ulla comprendido entre a presa de Couso e a desembocadura: do 1 de maio ao 9 de xuño.
b) Outras masas de auga: non se autoriza a captura da saboga.
2. Dimensións mínimas e cotas de captura.
a) Para os efectos do disposto no artigo 20 da Lei de pesca fluvial e no 71 do seu regulamento, fíxase unha dimensión mínima de 30 cm.
b) Cota de captura por persoa e xornada: cinco exemplares.
3. Engados.
Con carácter xeral prohíbense aqueles engados e tamaños de anzol prohibidos para salmónidos na mesma masa de auga e no mesmo período.
Artigo 6. Normas para a pesca da anguía
Védase a anguía en todas as augas continentais da Comunidade Autónoma e en todas as fases do ciclo vital da especie, incluíndo, en todo caso, os exemplares denominados comunmente como angula ou meixón. Exceptúanse deste réxime a pesca de interese etnográfico autorizada no río Miño nos concellos de Portomarín, O Páramo, Paradela e Guntín e mais os plans de aproveitamento específicos aprobados conforme o Decreto 130/2011, do 9 de xuño, polo que se regula a pesca profesional da anguía nas augas continentais competencia da Comunidade Autónoma de Galicia.
Artigo 7. Réxime especial da lamprea
A pesca da lamprea autorízase unicamente nos ríos Tea e Ulla. As autorizacións para a pesca da lamprea regúlanse mediante unha normativa específica que publica anualmente a Consellería de Medio Ambiente, Territorio e Vivenda.
Artigo 8. Réxime especial de especies de esteiro (robaliza, muxo, solla…)
1. Períodos hábiles.
a) Masas de auga salmoneiras do anexo III desta orde: do 1 de maio ao 31 de xullo, ou ata a finalización da tempada do reo naqueles coutos autorizados ata o 30 de setembro.
b) Masas de auga de reo do anexo IV desta orde: do 1 de maio ao 31 de xullo, ou ata a finalización da tempada do reo naqueles coutos autorizados ata o 30 de setembro.
c) Zonas de desembocadura (anexo do Decreto 282/2002): todo o ano.
d) Outras masas de auga: do 17 de marzo ao 31 de xullo.
2. Dimensións mínimas e cotas de captura.
a) A dimensión mínima de captura para cada unha destas especies será a establecida na normativa de pesca marítima.
b) A cota máxima de capturas por persoa e día será de 5 kg para o total de pezas capturadas e pode non computarse o peso dunha peza. Só se permitirá a tenza dunha peza que exceda o peso do tope establecido.
3. Engados.
Engados autorizados: xorra ou becho de mar (Nereis sp.), pulga de mar, miolo de pan, quisquilla, mosca artificial cun anzol e sen arponciño, peixes artificiais e mais engados de materiais plásticos ou semellantes (comunmente coñecidos como «vinilos»).
Autorízase a pesca deportiva de cefalópodos con poteira.
Artigo 9. Normas xerais para a pesca de especies do Catálogo español de especies exóticas invasoras
1. Conforme o disposto na Lei 42/2007, do 13 de decembro, do patrimonio natural e da biodiversidade, modificada pola Lei 7/2018, do 20 de xullo, autorízase a pesca das seguintes especies: perca americana común (
Micropterus salmoides
), carpa (
Cyprinus carpio
), cangrexo vermello americano (
Procambarus clarkii
) e cangrexo sinal (
Pacifastacus leniusculus
).
2. Ámbito territorial das autorizacións e período hábil.
a) Perca americana común e carpa.
• Encoros de Zamáns, O Vao, Montefurado, As Portas, As Conchas, Lindoso, Vilasouto, A Hedrada, Cecebre, Belesar, Castrelo de Miño, Cachamuíña, A Frieira, Os Peares, Velle, Pumares, San Martiño, San Pedro, Santiago, Santo Estevo, Sequeiros, Leboreiro e Portodemouros. En todos os casos, os límites dos encoros son os que se sinalan no anexo VIII desta orde. O período hábil comprende todo o ano.
• Tramos fluviais dos ríos Miño e Sil comprendidos entre os encoros sinalados no punto anterior. O período hábil de cada tramo será o establecido na normativa xeral ou nos réximes especiais do anexo XIII.
b) Cangrexo vermello americano e cangrexo sinal.
• Encoros de Sabón, As Forcadas e Cecebre (agás tramos vedados): todo o ano.
• Ríos Sil e Bibei: todo o ano.
• Ríos da Furnia, do Hospital da Briña e do Pego (afluentes do Baixo Miño) augas abaixo da estrada PO-552 (Vigo-Tui) en todos os casos: todo o ano.
• Canles e pozas da antiga lagoa de Antela, pozas dos Milagres (concello de Maceda), pozas de Rioseco (concello de Paderne de Allariz), pozas de Niñodaguia (concello de Xunqueira de Espadanedo) e coiñais de Oímbra (concello de Oímbra): todo o ano.
• Encoro da Fervenza e tramo do río Xallas augas abaixo da presa de Ventín: do 17 de marzo ao 30 de setembro.
• Encoros de Belesar e Os Peares, nos tramos incluídos no réxime especial de encoros do anexo VIII: todo o ano.
3. Dimensións mínimas e cotas de captura.
Non se establecen dimensións mínimas nin cotas de captura.
4. Engados e artes autorizadas.
Fóra da tempada hábil de salmónidos, nos tramos autorizados para a captura de perca americana común poderanse empregar peixes artificiais,
streamers
, engados de superficie (comunmente coñecidos como
poppers
e
plugs
) e engados de materiais plásticos ou semellantes (comunmente coñecidos como «vinilos»).
A única arte de pesca autorizada para o cangrexo vermello americano e o cangrexo sinal é o trueiro. Cada persoa só poderá empregar un máximo de 10 reteis e non ocupará cos seus reteis máis de 100 metros de río ou de beira de encoro.
5. Normas de pesca no ámbito territorial autorizado.
Os exemplares das especies citadas no punto 1 que sexan extraídos da natureza por calquera procedemento non poderán ser devoltos ao medio natural. Tampouco poderán ser transportados en vivo ou ser mantidos con vida, deberán ser sacrificados inmediatamente no lugar de captura. Estas prescricións aplicaranse en todo caso e lugar, incluídas as capturas accidentais, mesmo cando se trate dun tramo de pesca sen morte.
6. Normas de pesca fóra do ámbito territorial autorizado e pesca doutras especies do catálogo.
Prohíbese a pesca doutras especies do Catálogo español de especies exóticas invasoras distintas das incluídas no punto 1, así como a pesca destas últimas fóra do ámbito territorial autorizado indicado no punto 2 deste artigo.
En todo caso, as capturas accidentais están sometidas ás prohibicións xenéricas de posesión, transporte ou devolución ao medio natural.
Artigo 10. Especies vedadas
Védanse en todas as masas de auga as seguintes especies: cangrexo de río (
Austropotamobius pallipes pallipes
), reñosa (
Achondrostoma arcasii
), espiñento (
Gasterosteus gymnurus
), zamborca (
Alosa alosa
) e anguía (
Anguilla anguilla
). Exceptúanse os plans de aproveitamento específicos aprobados conforme o Decreto 130/2011, do 9 de xuño, polo que se regula a pesca profesional da anguía nas augas continentais competencia da Comunidade Autónoma de Galicia.
Artigo 11. Xornadas hábiles
Con carácter xeral declárase o luns como inhábil para a pesca, agás festivos nacionais ou autonómicos.
Os xoves serán hábiles unicamente para a modalidade de pesca sen morte en todas as masas de auga, excepto o 18 de abril (Xoves Santo) e o 17 de maio (Día das Letras Galegas), que serán hábiles segundo a modalidade de pesca autorizada en cada masa de auga.
Nos coutos de salmón de Betanzos, A Frieira e Monteporreiro, e nos coutos de pesca intensiva da Ulloa e O Carballiño (tramo 2), serán inhábiles os xoves para todos os efectos, agás festivos nacionais ou autonómicos.
No tramos dos ríos Eo e Navia compartidos con Asturias serán inhábiles os luns e mais os xoves, agás festivos nacionais.
Nas zonas de desembocadura (anexo do Decreto 282/2002) e nos encoros en que se autoriza a pesca de ciprínidos autóctonos durante todo o ano (anexo VIII) serán hábiles todos os días da semana para a captura de especies distintas dos salmónidos, sen obriga de practicar a pesca sen morte en ningún caso.
Excepcionalmente, e logo de resolución da persoa titular da Dirección Xeral de Patrimonio Natural, nas xornadas inhábiles poderanse expedir permisos de pesca en coutos para atender aqueles compromisos institucionais que o requiran ou para compensar os erros que se poidan producir no sistema de expedición de permisos de pesca.
Artigo 12. Horas de pesca
De conformidade co disposto no artigo 31.3 da Lei de pesca fluvial, só se poderá practicar a pesca no período comprendido entre unha hora antes da saída do sol e unha hora despois do solpor. As horas oficiais serán as publicadas na páxina web de Meteogalicia (http://www.meteogalicia.es/web/predicion/orto/ortoIndex.action), tomando como referencia a localidade máis próxima ao punto onde se estea pescando.
Dez minutos antes do comezo e dez minutos despois da finalización da xornada de pesca todos os aparellos e engados deberán estar recollidos e, se é o caso, as canas pregadas.
Artigo 13. Modalidades de pesca
Como regra xeral, e para todas as especies, só se autoriza a pesca con cana, sen prexuízo da regulamentación específica da solla, da lamprea e da anguía.
Prohíbese o aparello coñecido como «de ninfa» e calquera outro semellante (que estea composto por máis dunha ninfa ou perdigón), lastrado no seu extremo e que arrastre polo fondo. No anexo II desta orde esquematízanse exemplos de aparellos prohibidos conforme este artigo.
Artigo 14. Canas de pescar e utensilios auxiliares
a) De conformidade co disposto no artigo 51 do Regulamento de ordenación da pesca fluvial e dos ecosistemas acuáticos continentais, con carácter xeral só se permite o emprego dunha cana por persoa, a unha distancia máxima do pescador ou pescadora de tres metros, e dunha sacadeira ou un lazo como elemento auxiliar.
b) Para a pesca desde embarcacións só se poderá empregar unha cana por persoa, e autorizase un máximo de tres canas por embarcación aínda que o número de persoas embarcadas sexa maior.
c) Nas zonas de desembocadura (anexo do Decreto 282/2002) e nos encoros que se relacionan nos anexos VII e VIII desta orde autorízase o emprego de dúas canas desde a beira e a unha distancia máxima do pescador ou pescadora de tres metros.
Artigo 15. Pesca desde embarcación
De conformidade co disposto no artigo 17 do Regulamento de ordenación da pesca fluvial e dos ecosistemas acuáticos continentais, só se poderá pescar desde embarcacións ou artefactos aboiantes nas zonas de desembocadura e naquelas masas de auga expresamente autorizadas nos anexos VII e VIII desta orde, sen prexuízo das competencias dos organismos responsables da navegación e a flotación nas zonas de desembocadura ou nas masas de auga continentais.
A prohibición de aparellos de ecolocalización, sonar ou semellantes, recollida no punto 2 do artigo citado, é aplicable a calquera modalidade de pesca a flote, mesmo en artefactos aboiantes exentos de licenza de embarcación (artigo 18.5 do regulamento citado).
Artigo 16. Pesca sen morte
1. Períodos hábiles.
O período hábil para esta modalidade de pesca abranguerá, con carácter xeral, desde o 17 de marzo ao 31 de xullo, coas seguintes excepcións:
– O inicio da tempada aprázase ata o 1 de maio nos casos de masas de auga salmoneiras, masas de auga de reo ou cabeceiras de ríos de montaña.
– Coutos conveniados, agás Boborás e Laza: finalizada a tempada da troita, expediranse permisos de pesca sen morte ata o 30 de setembro.
– Tramos libres de pesca sen morte (anexo X): o período hábil prolongarase ata o 30 de setembro con carácter xeral. No caso dos tramos da bacía do Anllóns (ríos Anllóns, Bardoso e Quenxe), o período hábil prolongarase ata o 31 de agosto. No tramo do río Támega non se prolongará a tempada de pesca.
– Coutos e tramos de coutos de pesca sen morte (anexo XI): o período hábil prolongarase ata o 30 de setembro.
– Coutos de Pontevea, Santeles, Sinde e Ximonde: desde o remate da tempada de salmón ata o 30 de setembro.
– Couto de Ponte Arnelas: do 1 ao 30 de setembro.
2. Normas de pesca.
Nos coutos e tramos de pesca sen morte rexerán as seguintes normas:
– Autorízanse unicamente a mosca artificial nas súas distintas modalidades e a culleriña, en ambos os dous casos cun só anzol e sen arponciño, e queda prohibido para todos os efectos o engado natural.
– Todas as capturas deberán ser devoltas á auga inmediatamente logo da súa extracción.
– Non se poderá ter ningún peixe, aínda que fose pescado noutro tramo.
– Poderán reservarse os permisos de couto para actividades educativas solicitadas por entidades interesadas na mellora do medio fluvial. Nestes casos expediranse os permisos gratuitamente e poderase ampliar o número máximo de permisos por causas xustificadas.
No anexo X recóllense os tramos libres en que unicamente se poderá practicar a pesca sen morte.
Artigo 17. Normativa dos coutos
Apróbase a normativa dos coutos de pesca que figura no anexo XI desta orde.
Artigo 18. Vedas e réximes especiais
a) Védanse as masas de auga que se relacionan no anexo XII desta orde. A inclusión dunha masa de auga neste anexo prevalece fronte á súa inclusión en calquera outro anexo desta orde e a masa de auga considerarase vedada para todos os efectos.
b) Apróbanse os réximes especiais provinciais que figuran no anexo XIII desta orde.
c) No anexo XIV establécense as normas de funcionamento que rexerán na zona de adestramento no couto de Couso.
d) Créanse dúas novas zonas de adestramento no río Miño en Ourense e Lugo coas normas de funcionamento que se establecen no anexo XIV.
Disposición adicional primeira
Os peches anticipados da tempada de salmón entrarán en vigor o día seguinte ao de acadar a cota anual.
No caso dos coutos de salmón nos cales remate a tempada ao chegar á cota anual, quen teña permisos expedidos con anterioridade poderá solicitar a devolución do seu importe.
En todo caso, para o reintegro do importe será preciso presentar unha solicitude escrita á cal se xunte o permiso e mais unha copia do impreso de pagamento en que figuren os datos do titular do permiso.
Con carácter xeral, o prazo de solicitude para devolucións será de dez días naturais contados a partir do peche da tempada no couto; transcorrido este prazo, só procederá a devolución cando se solicite antes da data de vixencia do permiso.
Disposición adicional segunda
Facúltase a persoa titular da Dirección Xeral de Patrimonio Natural para ditar cantos actos e resolucións sexan necesarios para o desenvolvemento desta orde e, en particular, para ampliar as cotas anuais de captura de salmón, no caso de ser preciso, e logo de informe do servizo provincial de Conservación da Natureza.
Disposición adicional terceira
Facúltase a persoa titular da Dirección Xeral de Patrimonio Natural para modificar a normativa de coutos de pesca que figura no anexo XI desta orde e facer as reservas dos permisos, de conformidade co disposto nos artigos 30, 32 e 33 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio). As modificacións requirirán unha solicitude da entidade titular da reserva de permisos cunha anticipación mínima de quince días, o informe favorable do Servizo de Conservación da Natureza da Xefatura Territorial e, con carácter xeral, no caso dos concursos deportivos oficiais ou das entidades colaboradoras, a práctica da modalidade de pesca sen morte.
Disposición adicional cuarta
Facúltase a persoa titular da Dirección Xeral de Patrimonio Natural para ditar cantos actos e resolucións sexan necesarios para a regulación dos sorteos de permisos de pesca en coutos para cada tempada, logo da adxudicación de cotas diarias para concursos oficiais e do sorteo de cotas diarias para entidades colaboradoras.
Disposición adicional quinta
Co obxecto de facilitar o adestramento dos/as pescadores e pescadoras galegos/as participantes en competicións locais, autonómicas, nacionais e internacionais, a Federación Galega de Pesca, co visto e prace da Secretaría Xeral para o Deporte, poderá propoñer á Dirección Xeral de Patrimonio Natural a autorización para practicar a pesca sen morte nun tramo das augas continentais da nosa comunidade autónoma fóra do período hábil de pesca.
A solicitude deberá ir acompañada da identificación dos/as pescadores e pescadoras e, se é o caso, dos seus adestradores ou adestradoras, e nela especificaranse as datas dos adestramentos que se pretenden autorizar.
Disposición derradeira
Esta orde entrará en vigor o día seguinte ao da súa publicación no
Diario Oficial de Galicia
e manterase vixente ata a publicación da orde correspondente á tempada do ano 2020.
Santiago de Compostela, 28 de xaneiro de 2019
Na táboa deste anexo figuran os principais tramos fluviais habitados polo salmón. Nos límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. En todos os casos a masa de auga comprende o último quilómetro de todos os afluentes do tramo. Na columna titulada «km» figura a lonxitude aproximada do tramo expresada en quilómetros.
Na táboa deste anexo figuran os principais tramos fluviais habitados polo reo. Nos límites de cada tramo inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Cando a masa de auga inclúe todo o curso dos afluentes existentes no tramo, na columna titulada «Obs.» figura o texto «Afluentes»; nos demais casos, a masa de auga inclúe o último quilómetro de todos os afluentes do tramo.
Nas masas de auga delimitadas neste anexo o comezo da tempada da troita aprázase ata o 1 de maio. Os límites de encoros son os que se fixan nos anexos VII e VIII desta orde e os límites de coutos son os que se fixan no anexo XI desta orde. Noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N.
Provincia de Lugo.
Bacía do Eo
Bacía do Miño
Bacía do Navia
Bacía do Sil
Provincia de Ourense.
Bacía do Douro
Bacía do Limia
Bacía do Miño
Bacía do Sil
Os límites de encoros son os que se fixan nos anexos VII e VIII desta orde. Os límites das zonas de desembocadura son os do Decreto 282/2002. Os límites de coutos son os que se fixan no anexo XI desta orde. Noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N.
Provincia da Coruña.
Provincia de Lugo.
Provincia de Ourense.
Provincia de Pontevedra.
Nas táboas deste anexo relaciónanse e delimítanse os encoros en que non se autoriza a pesca durante todo o ano pero que teñen unha normativa específica no referente a número de canas, pesca desde embarcación e tamaño mínimo da troita.
Cando no límite superior figure o texto «Augas encoradas» considerarase que o límite superior está situado 100 m augas abaixo do punto onde rematan as augas correntes, tanto no curso principal como en todos os afluentes que vertan ao encoro. Esta distancia aplicarase tanto en ambas as beiras como, no caso de pesca desde embarcación, na propia masa de auga. Noutros límites inclúense entre parénteses as coordenadas (x e y) no sistema ETRS89, proxección UTM-29N.
Nos encoros en que se autoriza a pesca desde embarcacións ou artefactos aboiantes, na columna titulada «Pesca desde embarcación» inclúese o texto «Autorizada» seguido, de ser o caso, do tipo de embarcacións ou artefactos autorizados.
Nas táboas deste anexo relaciónanse e delimítanse os encoros en que se autoriza a pesca de ciprínidos autóctonos durante todo o ano.
Cando no límite superior figure o texto «Augas encoradas», considerarase que o límite superior está situado 100 m augas abaixo do punto onde rematan as augas correntes, tanto no curso principal como en todos os afluentes que vertan ao encoro. Esta distancia aplicarase tanto en ambas as beiras como, no caso de pesca desde embarcación, na propia masa de auga. Noutros límites inclúense entre parénteses as coordenadas (x e y) no sistema ETRS89, proxección UTM-29N.
Nos encoros en que se autoriza a pesca desde embarcacións ou artefactos aboiantes, na columna titulada «Pesca desde embarcación» inclúese o texto «Autorizada» seguido, de ser o caso, do tipo de embarcacións ou artefactos autorizados.
• Provincia da Coruña.
Río Furelos e afluentes.
• Provincia de Lugo.
Río Asma e afluentes (Carballedo e Chantada).
Rego Bieitas e afluentes (Taboada).
Río Búbal e afluentes (Carballedo).
Río Cabe e afluentes (A Pobra do Brollón, Bóveda, Monforte de Lemos, O Incio, O Saviñao, Pantón, Paradela e Sober).
Rego de Camporramiro (Chantada).
Río Eo e afluentes: desde o nacemento do río ata o límite superior do couto de Vilarmide (A Fonsagrada, Baleira, Pol e Ribeira de Piquín).
Rego de Fondós e afluentes (Carballedo e Chantada).
Río Ladra: couto de Begonte.
Río da Lama e afluentes (Chantada).
Río Landro: tramo 4 do couto de Viveiro.
Río Loio e afluentes (Paradela e Sarria).
Río Lor e afluentes (A Pobra do Brollón, Folgoso do Courel, O Incio, Pedrafita do Cebreiro, Quiroga e Samos), agás no tramo comprendido entre o límite inferior do couto da Labrada e o viaduto da Ruxidoira, na estrada N-120 (Quiroga; 636.188, 4.703.439), cunha lonxitude aproximada de 3,5 km, e no tramo comprendido entre A Ponte de Froxán (Folgoso do Courel; 643.354; 4.711.576) e o límite superior do couto da Labrada, cunha lonxitude aproximada de 6,5 km.
Rego de Moreda e afluentes (Taboada).
Río Navia e afluentes (A Fonsagrada, As Nogais, Baleira, Becerreá, Cervantes, Navia de Suarna, Negueira de Muñiz e Pedrafita do Cebreiro).
Río Neira e afluentes (Baleira, Baralla, Becerreá, Castroverde, Láncara, O Corgo, O Páramo Samos, Sarria e Triacastela), agás no tramo autorizado para a pesca de ciprínidos, augas abaixo do couto da Pobra, no tramo do Sarria augas abaixo da ponte da estrada de Samos (rúa Calvo Sotelo do núcleo urbano de Sarria) e no curso principal do Tórdea.
Río Pambre e afluentes (Palas de Rei).
Río da Ponte de Enviande e afluentes (Chantada e Taboada).
Rego de Portocelo e afluentes (Taboada).
Río Sardiñeira e afluentes (Bóveda e O Saviñao).
Río Sil e afluentes: toda a rede hidrográfica vertente no río Sil e non incluída noutros parágrafos, coa excepción do curso principal deste.
Rego de Souto Varela e afluentes (Chantada).
Rego de Vilela e afluentes (Taboada).
Rego de Xamogo e afluentes (Portomarín e Taboada).
• Provincia de Ourense.
Todas as masas de auga da provincia agás as que a seguir se relacionan:
– Encoros en que se autoriza a pesca de ciprínidos autóctonos durante todo o ano (anexo VIII desta orde).
– Encoros de Penarrubia (Sil), Cenza, Leboreiro (Mao), Santo Agostiño ou Pías (Bibei).
– Río Miño: curso principal.
– Río Sil: curso principal.
– Río Avia: entre a presa de Albarellos e a desembocadura no Miño.
– Río Támega: entre a ponte da estrada N-525 e a fronteira con Portugal.
– Río Arnoia: entre a desembocadura do Ourille e a desembocadura no río Miño.
– Río Arenteiro: tramo de pesca intensiva do couto do Carballiño.
Na táboa deste anexo inclúense os tramos fluviais en que unicamente se poderá practicar a modalidade de pesca sen morte. Os límites de coutos son os que se fixan no anexo XI desta orde; noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros.
Provincia da Coruña.
Provincia de Lugo.
Provincia de Ourense.
(*) Lonxitude total dos principais cursos fluviais da conca
Provincia de Pontevedra.
Nas táboas deste anexo inclúense os coutos de pesca fluvial da comunidade autónoma xunto coas súas normas básicas de funcionamento. Nos límites figuran entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Nas columnas tituladas «Categoría» figura a categoría dos permisos de pesca (s= salmón, r= reo, t= troita, sm= pesca sen morte, i= pesca intensiva, 0= xornada inhábil) nas distintas xornadas hábiles (Ma= martes, Me= mércores, Xo= xoves, Ve= venres, SDF= sábados, domingos e festivos), tendo en conta que nun mesmo couto ou tramo os permisos de inferior categoría só se expiden no caso de veda da especie principal. Nas columnas tituladas «Nº» figura o número de permisos diarios en xornadas laborables (Lab) e os sábados, domingos ou festivos (SDF). Nas columnas tituladas «Troita» figura a dimensión mínima da troita en centímetros (cm) e a cota de captura por persoa e xornada (n).
Provincia da Coruña.
Provincia de Lugo.
Provincia de Ourense.
Provincia de Pontevedra.
Nas táboas deste anexo inclúense os tramos fluviais que permanecerán vedados durante toda a tempada de pesca. A inclusión dunha masa de auga neste anexo prevalece fronte á súa inclusión en calquera outro anexo da presente orde; a masa de auga considerarase vedada para todos os efectos. Nos límites figuran entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Cando a veda inclúe todos os afluentes existentes no tramo, na columna titulada «Obs.» figura o texto «Afluentes»; nesta mesma columna tamén se fan constar, se é o caso, algunhas outras particularidades da veda.
Provincia da Coruña.
Provincia de Lugo.
Provincia de Ourense.
Provincia de Pontevedra.
• Réximes especiais da provincia da Coruña.
– Río Grande.
No couto da Ponte do Porto prohíbese o engado natural.
– Lagoa da Frouxeira (concello de Valdoviño).
Autorízase a pesca de especies de esteiro (robaliza, muxo, solla...) durante todo o ano.
– Río Tambre.
Con motivo da Festa da Troita de Oroso autorízase a celebración dun concurso de pesca no couto de Sigüeiro, coas normas que propoña a entidade organizadora e logo de aprobación do servizo do departamento territorial.
– Río Ulla e afluentes.
No curso principal augas abaixo da presa de Portodemouros e no último quilómetro de todos os afluentes que verten neste tramo a pesca rexerase polos réximes especiais da provincia de Pontevedra, agás o río Sar.
• Réximes especiais da provincia de Lugo.
– Río Cabe e afluentes.
Autorízase a pesca de ciprínidos ata o 1 de novembro desde Ponte Piñeira (concello de Monforte de Lemos) ata A Ponte Vella de Canaval (concellos de Sober e Pantón), nunha lonxitude aproximada de 7,4 km.
– Río Eo e afluentes.
Con motivo da Festa da Troita na Pontenova autorízase un concurso de pesca o día 1 de maio nos coutos de Vilarmide, Xinzo, Salmeán e A Pontenova (lotes 1, 2, 3 e 4), así como no tramo libre da Pontenova. Neste tramo só poderá pescar quen participe no concurso.
Védase a pesca do reo no couto de Vilarmide.
– Río Masma.
No tramo comprendido entre O Pozo dos Cantos (concellos de Barreiros e Foz) e A Ponte da Espiñeira prorrógase ata o 30 de setembro a pesca de robaliza, muxo e solla con xorra (Nereis sp.), pulga de mar ou miolo de pan.
– Río Miño.
Autorízase a pesca de ciprínidos durante todo o ano no tramo comprendido entre Presa do Rei Chiquito (concello de Lugo) e Acea do Vilar (concello de Lugo), nunha lonxitude aproximada de 5 km.
Nos caneiros autorizados nos concellos do Páramo, Portomarín, Guntín e Paradela, os períodos hábiles serán os que estableza a Xefatura Territorial da Consellería de Medio Ambiente, Territorio e Vivenda.
– Río Neira e afluentes.
Autorízase a pesca de ciprínidos durante todo o ano entre A Ponte de Neira, límite inferior do couto da Pobra, (concellos do Corgo e O Páramo) e Ponte de Cerceda (concellos do Corgo e O Páramo), límite superior do vedado, nunha lonxitude aproximada de 3,6 km.
• Réximes especiais da provincia de Ourense.
– Río Arenteiro.
Á altura das plataformas existentes no tramo de pesca intensiva do couto do Carballiño, resérvanse 150 m para uso exclusivo de persoas con mobilidade reducida.
Nos tramos 1 e 3 do couto do Carballiño a tempada de pesca finalizará o 30 de xuño.
No tramo 2 do couto do Carballiño e no couto O Carballiño sen morte terá lugar o campionato Open Presidente da Xunta os días 1 e 2 de setembro. A organización do campionato proporá as normas de pesca e participación, que deberán ser aprobadas polo Servizo de Conservación da Natureza de Ourense.
– Río Arnoia.
No primeiro tramo do couto dos Medos, prohíbese o uso de engado natural durante toda a tempada hábil. No resto do couto prohíbese a pesca de calquera especie utilizando como engado o asticot.
No couto de Celanova prohíbese a pesca de calquera especie utilizando como engado o «asticot».
– Río Limia.
Autorízase a pesca sen morte desde o final da tempada da troita e ata o 30 de setembro no tramo comprendido entre a sala de máquinas do encoro das Conchas (Lobios; 578.217, 4.643.598) e o viaduto do río Limia ou Ponte do Torno, na estrada N-540 (Lobios; 577.369, 4.642.519), nunha lonxitude aproximada de 2,8 km.
– Río Mao.
No tramo de pesca sen morte do couto de Montederramo, a tempada de pesca finalizará o 31 de xullo.
No encoro de Leboreiro (couto de Montederramo) permítese o uso de dúas canas na modalidade «pesca ao parado».
– Río Miño.
Permítese a pesca de ciprínidos e perca americana común desde a beira do río durante todo o ano no tramo comprendido entre o viaduto do ferrocarril (concello de Ourense) e Ponte do Ribeiriño ou Ponte Novísima (concello de Ourense), nunha lonxitude aproximada de 1,2 km.
– Río Sil.
Autorízase a pesca de ciprínidos e perca americana común durante todo o ano no tramo comprendido entre a ponte de San Fernando (concello do Barco de Valdeorras) e a depuradora (concello do Barco de Valdeorras), nunha lonxitude aproximada de 2,5 km.
– Río Viñao.
No couto de Boborás prohíbese o uso do «asticot» como engado para todas as especies.
• Réximes especiais da provincia de Pontevedra.
– Río Pontiñas ou de Cabirtas (afluente do Deza).
Autorízase a pesca de ciprínidos durante todo o ano no tramo comprendido entre a parte superior da lagoa do Auditorio (límite superior) e Ponte da Devesa (límite inferior), no concello de Lalín.
– Río Ulla.
No tramo desde A Ponte de Catoira ata a ponte da estrada N-550 en Pontecesures, nunha lonxitude aproximada de 10 km, poderase pescar desde embarcacións ou artefactos aboiantes.
Do 1 de maio ao 31 de xullo poderase utilizar xorra no tramo comprendido entre A Ponte de Catoira e a ponte da estrada N-550 en Pontecesures para a pesca de especies propias de esteiros (robaliza, muxo, solla, etc.).
– Río Verdugo.
Con motivo da Festa Municipal da Troita autorízase a celebración dun concurso de pesca nos coutos de Ponte Verdugo (tramo 2) e Ponte Caldelas (tramos 1, 2 e 3), coas normas que propoña a entidade organizadora e logo de aprobación do servizo do departamento territorial.
• Zona de adestramento da provincia de Pontevedra.
Á zona de adestramento de lance no couto de Couso poderán acudir todas aquelas persoas que teñan a licenza de pesca en vigor. Só poderán adestrarse na zona habilitada e terán dereito ao adestramento por orde de chegada a cada postura.
Unha vez finalizada a tempada de pesca, o día 30 de setembro, poderase acceder á zona de adestramento de lance situada dentro do couto de Couso, no río Ulla, coas seguintes restricións:
a) Período de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Períodos de adestramento: establécense dous períodos para o adestramento.
– Primeiro período: do 1 de outubro ao 30 de novembro, ambos incluídos.
– Segundo período: do 1 de febreiro ao 30 de abril, ambos incluídos.
Período de parada técnica: con obxecto de preservar a reprodución dos salmónidos, queda prohibido o adestramento no período comprendido entre o 1 de decembro e o 31 de xaneiro.
b) Horario: das 10.00 ás 18.00 horas no primeiro período e das 8.30 ás 19.30 horas no segundo período.
c) Límites da zona:
– Augas arriba: a pasarela colgante do Xirimbao.
Coordenadas UTM Fuso 29 Datum ETRS89, 536.290 4.732.688.
– Augas abaixo: 250 metros augas abaixo da pasarela ata pasar polo quinto posto de pesca en ambas as marxes.
Coordenadas UTM Fuso 29 Datum ETRS89, 536.052 4.732.747.
d) Limitación de engados.
Só se autoriza o emprego de mosca sen anzois enteiros; deberá estar habilitada só a tixa plana para o pelo ou pluma da mosca e o anzol deberá estar seccionado no inicio da curvatura traseira.
e) Outras limitacións.
1. Non poderá haber máis de 10 persoas en acción á vez, na zona na cal están habilitados os 10 postos (5 en cada marxe).
2. Cada persoa non poderá exceder o tempo de 30 minutos na postura se outra persoa a solicita.
Comunícase que durante ese período están autorizados algúns descensos de embarcacións que poderán interferir a actividade de adestramento de lance.
Facúltase a persoa titular da Xefatura Territorial da Consellería de Medio Ambiente, Territorio e Vivenda para ditar cantos actos e resolucións sexan necesarios para regular o acceso á zona.
• Zona de adestramento da provincia de Ourense.
Á zona de adestramento de lance no río Miño en Ourense poderán acudir todas as persoas que teñan licenza de pesca en vigor. Só poderán adestrar na zona habilitada.
Unha vez finalizada a tempada de pesca, poderase acceder á zona de adestramento de lance situada no río Miño, coas seguintes restricións:
a) Períodos de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Períodos de adestramento: establécense dous períodos para o adestramento.
– Primeiro período: do 1 de outubro ao 30 de novembro, ambos incluídos.
– Segundo período: do 1 de febreiro ao inicio da tempada de pesca.
Período de parada técnica: co obxecto de preservar a reprodución dos salmónidos queda prohibido o adestramento no período comprendido entre o 1 de decembro e o 31 de xaneiro.
b) Horario: das 10.00 ás 18:00 horas no primeiro período e das 8.30 ás 19.30 horas no segundo período.
c) Límite das zonas:
– Zona de Outariz, marxe dereita.
Coordenadas UTM Fuso 29 Datum ETRS89
Límite superior: X= 589.872 Y= 4.689.369
Límite inferior: X= 589.804 Y= 4.689.355
– Zona de Rexa, marxe esquerda.
Coordenadas UTM Fuso 29 Datum ETRS89
Límite superior: X= 590.688 Y= 4.689.495
Límite inferior: X= 590.569 Y= 4.689.471
d) Limitacións de engados.
Só se autoriza o emprego de cachos de la ou moscas sen anzois enteiros; deberá estar habilitada só a tixa plana para o pelo ou pluma da mosca e o anzol deberá estar seccionado no inicio da curvatura traseira.
e) Outras limitacións.
Todas as persoas que estean practicando gardarán entre elas unha distancia razoable que evite interferencias entre os seus respectivos lances.
• Zona de adestramento da provincia de Lugo.
Á zona de adestramento de lance no río Miño en Lugo poderán acudir todas as persoas con licenza de pesca en vigor e con actividade deportiva de competición, para este último punto comunicarase á Xefatura Territorial da Consellería de Medio Ambiente, Territorio e Vivenda en Lugo por parte da Federación Galega de Pesca unha listaxe de participantes nos adestramentos cun mínimo de 15 días de antelación ao período de adestramento. Só poderán adestrar na zona habilitada.
Unha vez finalizada a tempada de pesca, poderase acceder á zona de adestramento de lance situada no río Miño, coas seguintes restricións:
a) Período de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Período de adestramento: do 1 de febreiro ao inicio da tempada de pesca.
b) Horario: das 8.30 ás 19.30 horas.
c) Límite das zonas:
Coordenadas UTM Fuso 29 Datum ETRS89
Límite superior: X=628.807 Y=4.789.489
Límite inferior (límite superior do couto de Terrachá): X= 620.905 Y= 4.789.913
Lonxitude: 0,5 km.
d) Limitacións de engados.
Só se autoriza o emprego de mosca sen anzois enteiros (seccionados no inicio da curvatura traseira). Só poden ter nos anzois a tixa plana para pelo ou pluma.
e) Categoría da masa de auga: tramo libre de pesca sen morte.